Nyertes pályázatok sora - Bükfürdőn irány a folyamatos fejlődés

**A Bük, Bükfürdő Közhasznú Turisztikai Egyesület az Új Széchenyi Terv Nyugat-Dunántúli Operatív Program támogatási rendszeréhez benyújtott pályázata 107 715 200 Ft összköltséggel maximális 85%-os intenzitással 91 557 920 Ft összegű támogatásra érdemesnek lett ítélve. Ezzel együtt már mintegy 148 M Ft pályázati összeget sikerült megnyerni a TDM-szervezetnek fennállása óta, melyet a település idegenforgalmi fejlődésére fordíthatnak.**

A támogatási szerződés aláírásakor (2012.02.02.) Tóth Gábor a Nyugat-dunántúli Régió program-végrehajtási igazgatója kiemelte a projekt fontosságát. Példaértékűnek minősítette a büki TDM-szervezet működését, Bükön a turizmusért dolgozó érdekcsoportok összefogását."

Az Egyesület munkaszervezete a tagság - Bük Városa és a turisztikai szolgáltatók- érdekeinek előtérbe helyezésével állította össze fejlesztési programját, mely tartalmazza modern gyermekjátszótér telepítését, a meglévő „felnőttjátszótér" kiegészítését mozgássérültek részére is alkalmas fitnesz-eszközökkel.

Rekreációs Kneipp- és nordic-walking park kialakítását, nordic walking utak kijelölését, e-bike-ok, tandemkerékpárok, GPS-ek, kerékpártároló beszerzését, touch-info készülékek, molinótartók, útbaigazító és információs táblák kihelyezését. Nagyon fontos pályázati elem az intenzív marketingtevékenység, mely magában foglalja professzionális imázsképek és -filmek legyártatását, katalógusok kiadását, megjelenési lehetőséget a 2012. évi Utazás Kiállításon és különböző nyomtatott médiában internetes felületeken. Kiemelt elem a tagság nyelvi (cseh és angol)- és online marketing-képzésének folytatása, a Bükfürdő-Card továbbfejlesztése valamint helyi védjegyrendszer kialakítása. A pályázat lehetőséget ad 2 évre a Büki Gyógy-bornapok megrendezésére, az eddig is nagy sikerű sportanimációs tevékenység folytatására.

Az elmúlt időszakban több további nyertes pályázat (Hotel Piroska, Corvus Hotel Bük, DHSR Bük, Hotel Caramell - Kristálytorony) is érkezett be Bükről - több mint félmilliárd forint vissza nem térítendő támogatási összeggel-, így kijelenthető, hogy a fejlődést Bükfürdőn nem lehet megállítani.